Document ID: 32002R0492

Κανονισμός (ΕΚ) αριθ. 492/2002 της Επιτροπής
της 19ης Μαρτίου 2002
περί παρεκκλίσεως από τον κανονισμό (EΚ) αριθ. 562/2000 για τις λεπτομέρειες εφαρμογής του κανονισμού (EΚ) αριθ. 1254/1999 του Συμβουλίου, όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος και για την τροποποίηση του κανονισμού (EΟΚ) αριθ. 1627/89 για την αγορά βοείου κρέατος με διαγωνισμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (EΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (EΚ) αριθ. 2345/2001 της Επιτροπής(2), και ιδίως το άρθρο 47 παράγραφος 8,
Εκτιμώντας τα ακόλουθα:
(1) Ο κανονισμός (EΚ) αριθ. 562/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1564/2001(4), θεσπίζει λεπτομερείς κανόνες εφαρμογής του κανονισμού (EΚ) αριθ. 1254/1999 του Συμβουλίου, όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος. Ειδικότερα, το άρθρο 10 και το άρθρο 16 παράγραφος 2 καθορίζουν αντίστοιχα τις περιόδους υποβολής προσφορών και παράδοσης. Λαμβανομένων υπόψη των ημερομηνιών των επίσημων αργιών κατά το πρώτο και το δεύτερο τρίμηνο του 2002, είναι απαραίτητο, για πρακτικούς λόγους, να ακυρωθεί η δεύτερη πρόσκληση για την υποβολή προσφορών τον Μάρτιο του 2002 και να τροποποιηθεί η τελευταία ημερομηνία για την παράδοση που αφορά το δεύτερο διαγωνισμό του δευτέρου τριμήνου του 2002. Κατά συνέπεια, πρέπει να προβλεφθεί παρέκκλιση από τον κανονισμό (EΚ) αριθ. 562/2000.
(2) Ο κανονισμός (EΟΚ) αριθ. 1627/89 της Επιτροπής, της 9ης Ιουνίου 1989, για την αγορά βοείου κρέατος με διαγωνισμό(5), όπως τροποποιήθηκε τελευταία από τον κανονισμό (EΚ) αριθ. 238/2002(6), άνοιξε τις αγορές με διαγωνισμό σε ορισμένα κράτη μέλη ή περιοχές κρατών μελών, για ορισμένες ποιοτικές ομάδες. Ο κανονισμός (EΚ) αριθ. 1209/2001 της Επιτροπής(7), όπως τροποποιήθηκε τελευταία από τον κανονισμό (EΚ) αριθ. 2579/2001(8), θέσπισε ορισμένες παρεκκλίσεις από τον κανονισμό (EΚ) αριθ. 562/2000, έτσι ώστε να αντιμετωπιστεί η έκτακτη κατάσταση που δημιουργήθηκε στην αγορά λόγω γεγονότων που συνδέονται με τη σπογγώδη εγκεφαλοπάθεια των βοοειδών (ΣΕΒ) και την επακόλουθη εμφάνιση κρουσμάτων αφθώδους πυρετού. Ειδικότερα, θα μπορούσαν ορισμένα επιπλέον προϊόντα να γίνουν δεκτά στην παρέμβαση. Δεδομένου ότι η εν λόγω παρέκκλιση δεν ισχύει πλέον για διαγωνισμούς κατά το δεύτερο τρίμηνο του 2002, είναι απαραίτητο να τροποποιηθεί δεόντως ο κανονισμός (EΟΚ) αριθ. 1627/89.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη του πρώτου εδαφίου του άρθρου 10 του κανονισμού (EΚ) αριθ. 562/2000, δεν θα πραγματοποιηθεί υποβολή προσφορών κατά την τέταρτη Τρίτη του Μαρτίου 2002.
Άρθρο 2
1. Το παράρτημα του κανονισμού (EΟΚ) αριθ. 1627/89 αντικαθίσταται από το παράρτημα του παρόντος κανονισμού.
2. Με την επιφύλαξη του άρθρου 16 παράγραφος 2 του κανονισμού (EΚ) αριθ. 562/2000, η διάρκεια της περιόδου παράδοσης για το δεύτερο διαγωνισμό του δευτέρου τριμήνου του 2002 θα είναι 24 ημερολογιακές ημέρες.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Το άρθρο 2 εφαρμόζεται για τις διαδικασίες υποβολής προσφορών που ανοίγονται κατά το δεύτερο τρίμηνο του 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 2002.

Labels: 3
9
17
15